CELEX: 32020D1778
Language: lt
Date: 2020-11-26 00:00:00
Title: Komisijos įgyvendinimo sprendimas (ES) 2020/1778 2020 m. lapkričio 26 d. dėl veiksmo, kurio ėmėsi Prancūzijos ekologinės pertvarkos ministerija, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų galima tiekti rinkai ir naudoti biocidinį produktą „BIOBOR JF“, pratęsimo (pranešta dokumentu Nr. C(2020) 8133) (Tekstas autentiškas tik prancūzų kalba)

2020 11 30   
               
               
                  LT
               
               
                  Europos Sąjungos oficialusis leidinys
               
               
                  L 399/4
               
            
         KOMISIJOS ĮGYVENDINIMO SPRENDIMAS (ES) 2020/1778
         2020 m. lapkričio 26 d.
         dėl veiksmo, kurio ėmėsi Prancūzijos ekologinės pertvarkos ministerija, kad pagal Europos Parlamento ir Tarybos reglamento (ES) Nr. 528/2012 55 straipsnio 1 dalį būtų galima tiekti rinkai ir naudoti biocidinį produktą „BIOBOR JF“, pratęsimo
         
            
               (pranešta dokumentu Nr. C(2020) 8133)
            
         
         (Tekstas autentiškas tik prancūzų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2012 m. gegužės 22 d. Europos Parlamento ir Tarybos reglamentą (ES) Nr. 528/2012 dėl biocidinių produktų tiekimo rinkai ir jų naudojimo (1), ypač į jo 55 straipsnio 1 dalies trečią pastraipą,
         kadangi:
         
                     (1)
                  
                  
                     2020 m. balandžio 28 d. Prancūzijos ekologinės pertvarkos ministerija (toliau – kompetentinga institucija) priėmė sprendimą pagal Reglamento (ES) Nr. 528/2012 55 straipsnio 1 dalies pirmą pastraipą leisti iki 2020 m. lapkričio 2 d. tiekti rinkai ir profesionaliems naudotojams naudoti biocidinį produktą „BIOBOR JF“, kuriuo prevenciniais ir valymo tikslais būtų antimikrobiškai apdorojami orlaivių degalų bakai ir kuro sistemos (toliau – veiksmas). Pagal to reglamento 55 straipsnio 1 dalies antrą pastraipą kompetentinga institucija informavo Komisiją ir kitų valstybių narių kompetentingas institucijas apie veiksmą ir jį pagrindė;
                  
               
                     (2)
                  
                  
                     remiantis kompetentingos institucijos pateikta informacija, veiksmas buvo būtinas siekiant apsaugoti visuomenės sveikatą. Dėl orlaivių degalų bakų ir degalų sistemų mikrobiologinės taršos gali sutrikti orlaivio variklio veikimas ir kilti pavojus jo tinkamumui skraidyti, todėl gali kilti pavojus keleivių ir įgulos saugai. Dėl Covid-19 pandemijos ir su ja susijusių skrydžių apribojimų buvo laikinai parkuojama daug orlaivių. Dėl to, kad orlaiviai neskraido, padidėja jų mikrobiologinė tarša;
                  
               
                     (3)
                  
                  
                     „BIOBOR JF“ sudėtyje yra 2,2’-(1-metiltrimetilendioksi) bis-(4-metil-1,3,2-dioksaborinano) (CAS numeris 2665-13-6) ir 2,2’-oksibis (4,4,6-trimetil-1,3,2-dioksaborinano) (CAS numeris 14697-50-8) – veikliųjų medžiagų, kurios naudojamos 6-o tipo biocidiniuose produktuose kaip laikomiems produktams skirti konservantai, kaip apibrėžta Reglamento (ES) Nr. 528/2012 V priede. Kadangi šios veikliosios medžiagos neįtrauktos į visų esamų veikliųjų medžiagų, kurių yra Reglamente (ES) Nr. 528/2012 nurodytuose biocidiniuose produktuose, sistemingo tyrimo darbo programą (2), jos turi būti įvertintos ir patvirtintos prieš išduodant biocidinių produktų, kurių sudėtyje yra šių medžiagų, autorizacijos liudijimą nacionaliniu arba Sąjungos lygmeniu;
                  
               
                     (4)
                  
                  
                     2020 m. rugpjūčio 12 d. Komisija gavo motyvuotą kompetentingos institucijos prašymą, pateiktą remiantis Reglamento (ES) Nr. 528/2012 55 straipsnio 1 dalies trečia pastraipa, pratęsti šį veiksmą. Motyvuotas prašymas buvo pateiktas susirūpinus, kad orlaivių degalų bakų ir degalų sistemų mikrobiologinė tarša gali toliau kelti pavojų oro transporto saugai, ir jis pagrįstas argumentu, kad produktas „BIOBOR JF“ yra labai svarbus siekiant kontroliuoti tokią mikrobiologinę taršą;
                  
               
                     (5)
                  
                  
                     remiantis kompetentingos institucijos pateikta informacija, orlaivių ir variklių gamintojų rekomenduojamas vienintelis alternatyvus biocidinis produktas, skirtas mikrobiologinei taršai mažinti, 2020 m. kovo mėn. buvo pašalintas iš rinkos dėl rimtų variklio veikimo sutrikimų, pastebėtų po to produkto naudojimo;
                  
               
                     (6)
                  
                  
                     kompetentinga institucija nurodė, kad, siekiant sumažinti mikrobiologinę taršą mechaniškai apdorojant orlaivių degalų bakus ir degalų sistemas, turi būti reguliariai atliekamos prapūtimo operacijos ir po prapūtimo paimtų mėginių mikrobiologiniai tyrimai, tam reikia turėti papildomų darbuotojų ir nustatyti sudėtingas mėginių ėmimo ir laboratorinių tyrimų procedūras, kurios, tikėtina, nėra tinkamos dėl Prancūzijos orlaivių parko dydžio. Be to, rankiniu būdu valant užterštus bakus darbuotojai patirtų toksinių dujų poveikį, todėl to reikėtų vengti;
                  
               
                     (7)
                  
                  
                     remiantis kompetentingos institucijos pateikta informacija, „BIOBOR JF“ gamintojas ėmėsi veiksmų, kad produktas būtų įprasta tvarka autorizuojamas, ir tikimasi, kad 2021 m. pradžioje bus pateikta paraiška dėl jame esančių veikliųjų medžiagų patvirtinimo. Veikliųjų medžiagų patvirtinimas ir paskesnis biocidinio produkto autorizavimas būtų ilgalaikis ateities sprendimas, tačiau šioms procedūroms užbaigti reikės daug laiko;
                  
               
                     (8)
                  
                  
                     kadangi, nesant orlaivių degalų bakų ir degalų sistemų mikrobiologinės taršos kontrolės, gali kilti pavojus oro transporto saugai, kurio negalima tinkamai suvaldyti naudojant kitą biocidinį produktą ar kitomis priemonėmis, yra tikslinga leisti kompetentingai institucijai ne ilgesniam kaip 550 dienų laikotarpiui, pradedant pirma diena po pradinio 180 dienų laikotarpio pabaigos, pratęsti veiksmą, kuris buvo leistas kompetentingos institucijos 2020 m. balandžio 28 d. sprendimu tam tikromis sąlygomis;
                  
               
                     (9)
                  
                  
                     atsižvelgiant į tai, kad veiksmo galiojimas baigėsi 2020 m. lapkričio 3 d., šis sprendimas turėtų būti taikomas atgaline data;
                  
               
                     (10)
                  
                  
                     šiame sprendime nustatytos priemonės atitinka Biocidinių produktų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Prancūzijos ekologinės pertvarkos ministerija gali iki 2022 m. gegužės 7 d. pratęsti veiksmą, kuriuo leidžiama tiekti rinkai ir profesionaliems naudotojams naudoti biocidinį produktą „BIOBOR JF“, kuriuo prevenciniais ir valymo tikslais būtų antimikrobiškai apdorojami orlaivių degalų bakai ir kuro sistemos.
         
         
            2 straipsnis
            Šis sprendimas skirtas Prancūzijos ekologinės pertvarkos ministerijai.
            Jis taikomas nuo 2020 m. lapkričio 3 d.
         
         
            Priimta Briuselyje 2020 m. lapkričio 26 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 167, 2012 6 27, p. 1.
         
            (2)  Komisijos deleguotojo reglamento (ES) Nr. 1062/2014 (OL L 294, 2014 10 10, p. 1) II priedas.